На основу члана 2. став 5. Закона о комуналним делатностима ("Службени гласник РС", бр. 88/2011, 46/2014 - Одлукa УС, 104/2016 и 95/2018) и члана 37. став 1. тачка 7. Статута Града Ниша ("Службени лист Града Ниша" бр. 88/2008, 143/2016 и 18/2019),

Скупштина Града Ниша, на седници од \_\_\_\_\_\_\_\_\_\_ 2023. године, донела је

**О Д Л У К У**

**О ДОПУНИ ОДЛУКЕ О ОДРЕЂИВАЊУ КОМУНАЛНИХ ДЕЛАТНОСТИ ОД ЛОКАЛНОГ ИНТЕРЕСА**

**Члан 1**

 У Одлуци о одређивању комуналних делатности од локалног интереса (''Службени лист града Ниша'', број 5/2014, 92/2016 и 139/2017), у члану 2, став 1. додаје се тачка 10, која гласи:

 „10. сузбијање коровске биљке амброзија."

**Члан 2**

 Ова одлука ступа на снагу осмог дана од дана објављивања у ''Службеном листу града Ниша''.

Број:

 У Нишу, 2023. године

**СКУПШТИНА ГРАДА НИША**

Председник

др Бобан Џунић

**О б р а з л о ж е њ е**

Правни основ за доношење предложене допуне Одлуке о одређивању комуналних делатности од локалног интереса садржан је у члана 2. став 5. Закона о комуналним делатностима ("Службени гласник РС", бр. 88/2011, 46/2014 - Одлукa УС, 104/2016 и 95/2018), којим је прописано Скупштина јединице локалне самоуправе може као комуналне одредити и друге делатности од локалног интереса и прописати услове и начин њиховог обављања, као и у члану 37. став 1. тачка 7) Статута Града Ниша ("Службени лист Града Ниша" бр. 88/2008, 143/2016 и 18/2019), којим је прописано да Скупштина доноси прописе и друге опште акте.

 Делатност сузбијања коровске биљке амброзија на јавним површинама на територији Града Ниша предложеним допунама Одлуке о одређивању комуналних делатности од локалног интереса, одређује се као комунална делатност због потребе заштите становништва и смањења броја оболелих од алергијских болести респираторног тракта који је у последње време у озбиљном порасту. Полен амброзије сврстава се у специфичне агенсе који загађују ваздух, а велики број уређених зелених површина, као и простора који нису приведени намени, грађевинско земљиште, речно приобаље, путеви поред пруга и други простори представљају идеално станиште за ову коровску биљку и њено даље ширење. Из наведених разлога је од великог значаја да Град Ниш створи услове за обезбеђење одговарајућег квалитета, обима, доступности и континуитета обављања делатности сузбијања амброзије, као и надзор над вршењем ове делатности.

 Из наведених разлога предлаже се Скупштини Града Ниша доношење Одлуке о допуни Одлуке о одређивању комуналних делатности од локалног интереса.

ГРАДСКА УПРАВА ЗА КОМУНАЛНЕ ДЕЛАТНОСТИ

 И ИНСПЕКЦИЈСКЕ ПОСЛОВЕ

В.Д. НАЧЕЛНИКА

Миљан Анђелковић

**Преглед члана 2. Одлуке о о одређивању комуналних делатности од локалног интереса који се допуњује**

Члан 2. ﻿

Комуналне делатности од локалног интереса су:

1. oдржавање бунара,

2. превоз посмртних остатака у саобраћајним несрећама и другим незгодама,

3. декорација града,

4. обједињена обрада и наплата комуналних услуга (обрада података, рачуноводствени и књиговодствени послови),

5. израда урбанистичких планова и урбанистичко - техничких услова из Програма уређивања грађевинског земљишта, који у себи садрже комуналну инфраструктуру,

6. организација, контрола и реализација интегрисаног тарифног система превоза путника у градском и приградском саобраћају на територији Града Ниша,

7. израда идејних и главних пројеката и остале техничке документације за изградњу, реконструкцију и одржавање водоводне и канализационе мреже и објеката за водоснабдевање и каналисање на територији Града Ниша,

8. израда идејних и главних пројеката и остале техничке документације за изградњу, реконструкцију и одржавање објеката система даљинског грејања на територији Града Ниша,

9. Превезивање и замена прикључних веза, реконструкција водоводних и канализационих мрежа и поновно повезивање приликом периодичног, редовног и ургентног одржавања и реконструкције јавних саобраћајница.

Услови за обављање комуналне делатности из става 1. овог члана уређују се посебним одлукама.